
	DĖL KLIMATO KAITOS PROGRAMOS PRIEMONIŲ




Aplinkos ministerija, susipažinusi su Jūsų birželio 16 d. rašte keliamais klausimais, teikia atsakymą. 
Klimato kaitos programos (toliau – Programos) tikslas yra finansuoti priemones (projektus), kurias įgyvendinus pasiekiamas kiekybiškai apskaičiuojamas šiltnamio efektą sukeliančių dujų  (toliau – ŠESD) kiekio sumažinimas. 
Pagal Paryžiaus susitarimą Lietuva iki 2030 m. įsipareigojo 9 proc., palyginti su 2005 m., sumažinti išmetamą ŠESD kiekį Europos Sąjungos prekybos apyvartiniais taršos leidimais nedalyvaujančiuose sektoriuose (t. y. transporto, žemės ūkio, atliekų, namų ūkių sektoriuose). Nacionalinės išmetamų ŠESD kiekio 2020 m. apskaitos  1990 – 2018 metų ataskaitos  duomenimis, daugiausia ŠESD išmetė transporto sektorius – 30,2 proc. Palyginti su 2018 m.,  labiausiai išaugo išmetamųjų ŠESD kiekis transporte – daugiau kaip 6,4 proc. Didžiausi teršėjai kelių transporte yra lengvieji automobiliai (beveik 60 proc.) ir sunkiasvoriai automobiliai (36 proc.). 
2020 m. Programos sąmatoje suplanuotos 5 priemonės siekiant mažinti ŠESD transporto sektoriuje ir paskatinti atsinaujinančių energijos išteklių (toliau – AEI) vartojimą šiame sektoriuje: 
1) visuomeninio transporto ir kitų alternatyvių mažiau taršių judumo priemonių fiziniams asmenims skatinimui skirti 5 mln. eurų;
2) elektromobilių įsigijimo fiziniams asmenims skatinimui skirti 5 mln. eurų;
3) „Miesto ir priemiestinio viešojo transporto priemonių parko atnaujinimas skatinant naudoti elektra, biometanu, suslėgtomis gamtinėmis dujomis, suskystintomis gamtinėmis dujomis varomas transporto priemones“. Subsidijoms skirta 20 mln. eurų. Subsidijos dydis – iki 60 proc. visų tinkamų finansuoti projektų išlaidų. 
4) „Transporto priemonių, naudojančių elektrą, suslėgtas gamtines dujas, suskystintas gamtines dujas, biometaną, vandenilį, įsigijimas ir joms reikalingos infrastruktūros sukūrimas ir (ar) plėtra, užtikrinant bazinį sukurtos infrastruktūros vartotoją“ priemonei suplanuota 15 mln. eurų. Subsidijos dydis – iki 40 proc. visų tinkamų finansuoti projektų išlaidų. 
5) Siekiant paskatinti naudoti biometaną transporto sektoriuje „investicinei paramai biometano dujų gamybai ir (ar) biodujų valymo įrenginiams įrengti“, skirti 8 mln. eurų, subsidijos dydis – iki 65  proc. visų tinkamų finansuoti projektų išlaidų. 
Pažymime, kad pareiškėjai, už subsidijos lėšas įsigiję transporto priemones, privalės užtikrinti, kad suvartojamų degalų ir (ar) energijos balanse iš AEI pagamintų degalų ir (ar) energijos dalis kiekvienais metais 5 metų laikotarpiu sudarytų ne mažiau kaip 10 proc. Šio tikslo gali būti siekiama užtikrinant fizinius degalų įmaišymus ir (ar) tiesioginį elektros energijos naudojimą arba panaudojant AEI kilmės garantijas, kaip numatyta Atsinaujinančių išteklių energetikos įstatymo 28 ir 29 straipsniuose.
Pabrėžiame, kad Aplinkos ministerija su Konkurencijos taryba suderino valstybės pagalbos schemas ir jų atitikimą 651/2014 Bendrosios išimties reglamento straipsnio nuostatoms, nustatyta tvarka informacija apie tokią pagalbą perduota Europos Komisijai. 
Siekiant efektyviai naudoti Programos lėšas, mažinti ŠESD kiekį transporto sektoriuje ir įgyvendinti Lietuvos įsipareigojimus pagal Paryžiaus susitarimą, 2010 m. balandžio 6 d. aplinkos ministro įsakymu Nr. D1-275 „Dėl Klimato kaitos programos lėšų naudojimo tvarkos aprašo patvirtinimo“ juridinių asmenų įgyvendinamiems Programos projektams yra taikomas aplinkosauginio efektyvumo kriterijus: subsidijos ekvivalentas negali būti didesnis kaip 0,15 Eur vienam projektu sumažinamam kilogramui CO2 ekvivalento. Konkretaus projekto vykdytojas, prieš planuodamas įgyvendinti projektus ir teikdamas paraišką Aplinkos projektų valdymo agentūrai, įsivertina planuojamus ŠESD sutaupymus, taip pat  ataskaita apie ŠESD sutaupymus teikiama ir įgyvendinus projektą.
Programos priemonių finansavimo intensyvumas atitinka 651/2014 Bendrosios išimties reglamento straipsnio nuostatas, o teisės aktai dėl priemonių finansavimo sąlygų, įskaitant aplinkosauginio efektyvumo kriterijaus taikymą, su suinteresuotomis institucijomis ir visuomene suderinti teisės aktų nustatyta tvarka.

